b"\n_START_ARTICLE_\nKraljeva medalja\n_START_PARAGRAPH_\nKraljeva medalja ali tudi kralji\xc4\x8dina medalja (angle\xc5\xa1ko Royal Medal/The Queen's Medal) je znanstvena nagrada, ki jo vsako leto podeljuje Kraljeva dru\xc5\xbeba iz Londona za\xc2\xa0\xc2\xbbdva najpomembnej\xc5\xa1a prispevka k napredku naravoslovnega znanja\xc2\xab\xc2\xa0in za\xc2\xa0\xc2\xbben izjemen prispevek k uporabnim znanostim\xc2\xab\xc2\xa0znotraj Skupnosti narodov. Nagrado je ustanovil angle\xc5\xa1ki kralj Jurij IV., prvo pa so podelili leta 1826. Najprej so podelili dve medalji za najpomemnej\xc5\xa1a dose\xc5\xbeka v predhodnjem letu. Nato so obdobje podalj\xc5\xa1ali na pet let, in ga skraj\xc5\xa1ali na tri. Format sta podprla britanska monarha Viljem IV, in Viktorija I., ki je leta 1837 spremenila pogoje, tako da so lahko nagrado podelili tudi s podro\xc4\x8dja matematike, vendar le vsako tretje leto. Pogoje so spremenili tudi leta 1850, tako da so jo podeljevali\xc2\xa0\xc2\xbbdvema znanstvenikoma za najpomembnej\xc5\xa1a prispevka k napredku znanja iz naravoslovja, objavljenima na ozemlju Njenega veli\xc4\x8danstva v \xc4\x8dasu ne ve\xc4\x8d kot deset in ne manj kot enega leta, ter z odobritvijo Njenega veli\xc4\x8danstva. Nagrada se je lahko podelila na dveh velikih podro\xc4\x8djih naravoslovnih znanosti.\xc2\xab\xc2\xa0_NEWLINE_V letu 1995 so sistem podelitve spremenili v sedanjo obliko, po kateri britanski monarh podeljuje tri medalje na pobudo Sveta Kraljeve dru\xc5\xbebe. Zaradi njene dvojne narave, ki pokriva tako fizikalne kot biolo\xc5\xa1ke vede, prejemnike medalje izbereta dva dela odbora nagrade. Od njene ustanovitve v letu 1826 so medaljo podelili 405-krat."